Wang Fuk Courtin tulipalo

Wang Fuk Courtin tulipalo tapahtui 26. marraskuuta 2025, kun Wang Fuk Court -nimisessä asuinkäytössä olevien tornitalojen kompleksissa syttyi tulipalo Hongkongin Tai Pon piirissä. Rakennukset olivat palon aikaan remontissa, ja niiden ympärillä oli bambusta tehdyt rakennustelineet ja niitä peittävä verkko, joita pitkin palo pääsi leviämään seitsemään kompleksin kahdeksasta rakennuksesta. Palossa on kuollut ainakin 146 ihmistä ja loukkaantunut 79, ja lisäksi noin 150 on kateissa.
Hongkongin pelastuslaitos luokitteli palon korkeimman eli viidennen tason tulipaloksi (). Edellisen kerran saman tason tulipalo oli Hongkongissa sattunut vuonna 2008. Se on kuolonuhrien määrällä mitattuna Hongkongin pahin tulipalo 70 vuoteen.
Tausta.
Wang Fuk Court on vuonna 1983 rakennettu asuinkäytössä olevien tornitalojen kompleksi, joka sijaitsee Tai Pon piirissä Hongkongin Uusien territorioiden alueella. Se koostuu kahdeksasta 31-kerroksisesta tornitalosta, joissa on yhteensä 1 984 asuntoa. Sen tornit kuuluvat Tai Pon alueen korkeimpiin rakennuksiin. Kompleksissa asui vuoden 2021 väestönlaskennan mukaan noin 4 600 asukasta. Asukkaista suuri osa oli ikäihmisiä.
Palon aikaan rakennusten ulkoseiniä kunnostettiin, ja niiden ympärillä oli rakennustelineet ja niitä peittävä verkko. Hongkongille tyypilliseen tapaan rakennustelineet oli tehty bambusta. Hongkongin hallinto ilmoitti maaliskuussa 2025 alkavansa poistaa bambutelineitä käytöstä ja korvata niitä metallisilla paremman paloturvallisuuden ja kosteudenkestävyyden vuoksi. Bambutelineisiin liittyvissä onnettomuuksissa oli vuodesta 2018 lähtien kuollut kaupungissa 23 ihmistä.
Rakennusyhtiö oli alle viikkoa ennen paloa työmaalle tehdyssä tarkastuksessa saanut huomautuksia puutteellisista paloturvallisuustoimista ja vaarallisista korkealla työskentelyn olosuhteista.
Tapahtumat.
Palo syttyi kompleksiin kuuluvassa Wang Cheong House -rakennuksessa. Ensimmäiset ilmoitukset siitä tehtiin kello 14.51. Hongkongin pelastuslaitoksen käyttämällä viisiportaisella vakavuusluokituksella palo luokiteltiin ensin ensimmäisen eli alimman tason paloksi, mutta luokitus nousi neljännelle tasolle kello 15.34 mennessä ja korkeimmalle viidennelle tasolle kello 18.22. Viranomaistiedon mukaan palo sai alkunsa Wang Cheong Housea ympäröiviltä rakennustelineiltä ja levisi siitä rakennuksen sisään. Palo levisi tuulisen sään myötävaikuttamana myös rakennuksen kummallakin puolella oleviin torneihin, Wang Tai Houseen ja Wang Shing Houseen. Kello 18.30 palo levisi neljänteen rakennukseen, Wang Yan Houseen, jota ympäröineet rakennustelineet olivat sitä ennen olleet tulessa jo yli puolen tunnin ajan. Palo levisi lopulta vielä kolmeen muuhunkin torniin eli yhteensä seitsemään kompleksin kahdeksasta rakennuksesta.
Aamuyöllä 27. marraskuuta palo oli saatu hallintaan kolmessa tornissa seitsemästä. Palossa oli vahvistettu kuolleen 36 ihmistä, heidän joukossaan palomies Ho Wai-ho. Loukkaantuneita oli 33, joista seitsemän kriittisessä tilassa ja 13 vakavasti loukkaantunutta. Hongkongin hallintojohtaja John Lee Ka-chiu kertoi, että 279 ihmiseen ei ole saatu yhteyttä palon alkamisen jälkeen. Paloa pakoon päässeiden kertoman ja poliisille tulleiden ilmoitusten mukaan palavissa rakennuksissa oli loukussa useita ihmisiä. Pelastustöihin osallistui 767 palomiestä, 128 paloautoa, 177 ambulanssia ja noin 400 poliisia. Iltapäivällä uhriluvun kerrottiin nousseen 55:een, joista 51 oli kuollut palopaikalla. Sairaaloihin oli tuotu 76 loukkaantunutta, joista neljä oli kuollut sairaalassa vammoihinsa, 15 oli kriittisessä tilassa ja 28 loukkaantunut vakavasti. Pelastuslaitoksella oli vielä tarkastamatta 62 avunpyyntöä rakennuksiin loukkuun jääneiltä. Illalla kuolonuhrien määräksi ilmoitettiin 65 ja loukkaantuneiden 76, joista 11 palomiehiä. Uhriluku nousi 27. ja 28. päivän välisenä yönä 83:een. Suurin osa kuolleista on löytynyt Wang Cheong Housesta, jossa palo sai alkunsa, ja Wang Tai Housesta, johon se levisi ensimmäisten joukossa. Hongkongin pelastuslaitoksen apulaisjohtaja Derek Armstrong Chan kertoi aamuyöstä sammutustöiden olevan loppuvaiheessa. Palo saatiin sammumaan kokonaan varhain aamulla 28. marraskuuta.
Iltapäivällä 28. marraskuuta uhriluvuksi kerrottiin 128, ja noin 200 ihmisen sanottiin olevan vielä kateissa. Loukkaantuneita oli 79, joista 12 palomiehiä. 30. marraskuuta annetun tiedon mukaan kuolleita oli löytynyt 146. Kuolleiden joukossa oli viisi remontissa mukana ollutta rakennustyöläistä. Uhrientunnistusyksikön mukaan uhreja oli löytynyt asunnoista, portaikoista, käytäviltä ja rakennusten katoilta. Seitsemästä palaneesta rakennuksesta viisi oli tarkistettu. Uhrien etsimisen ja tunnistamisen arvellaan vievän kolmesta neljään viikkoa. 150 ihmisen tilanne oli epäselvä.
Seuraukset.
Kiinan presidentti Xi Jinping esitti palon johdosta surunvalittelut sammutustöissä kuolleen palomiehen ja kaikkien muiden uhrien omaisille. Hallintojohtaja Leen mukaan usea kaupunki Manner-Kiinan puolella tarjosi palon sammuttamiseen apua, jota ei kuitenkaan tarvittu. Hongkongin hallinto julisti 29. marraskuuta alkaen kolmen päivän suruajan ja ilmoitti maksavansa jokaisen kuolonuhrin perheelle 200 000 Hongkongin dollaria.
Poliisi on pidättänyt paloon liittyen kolme ihmistä epäiltynä kuolemantuottamuksesta. Pidätetyt ovat rakennusten remontista vastanneen yrityksen kaksi johtajaa ja insinöörikonsultti. Hongkongin poliisi löysi palolta säästyneestä rakennuksesta suojaverkkoja, vedenpitäviä pressuja ja suojamuoveja, jotka eivät välttämättä olleet paloturvamääräysten mukaisia. Remontissa on ilmeisesti käytetty ikkunoiden peittämiseen herkästi syttyviä styroksilevyjä, jotka sytyttyään rikkoivat ikkunat ja päästivät tulen nopeasti rakennusten sisään. Palon syttymissyy on yhä tuntematon. Poliisi epäilee rakennusyhtiön törkeiden laiminlyöntien myötävaikuttaneen palon tuhoisuuteen. Viranomaiset tarkastivat palon jälkeen 127 rakennusta, jotka olivat rakennustelineiden ja suojaverkon takana. Kahdesta löytyi styroksilevyjä ikkunoiden peitteinä.
Hongkongin korruption vastainen komissio aloitti tutkinnan koskien Wang Fuk Courtin remonttiin liittyviä korruptioepäilyjä. Se pidätti 28. marraskuuta kahdeksan ihmistä paloon liittyen.